**ברפיליה** (בערבית: **برفيلية**) היה כפר ערבי באזור גבעות יהודה, שהשקיף אל שפלת לוד ממערב ואל הרי ירושלים ממזרח. הכפר היה ממוקם באזור מודיעין-מכבים-רעות של ימינו וכ-11 קילומטרים מזרחית לרמלה, על גבעה בגובה 230 מטר מעל פני הים. הכפר היה שייך לנפת רמלה במחוז לוד. כיום נמצאת הגבעה בקצה המערבי של מודיעין, ליד שכונת אבני-חן.

היסטוריה
--------

ברפיליה שכן על הדרך הרומית העתיקה שהובילה מיפו לירושלים. גבעת ברפיליה הייתה מיושבת כבר בתקופה הצלבנית וייתכן שאף קודם לכן. מהמאה ה-16, וייתכן שאף מוקדם יותר, הייתה הגבעה מיושבת בקביעות.

בתקופת האימפריה העות'מאנית היה במקום ישוב שכלל 8 משפחות מוסלמיות. התושבים התפרנסו מעבודת אדמה ושילמו מס בשיעור של 25% מגידוליהם. ברשימת כפרים עות'מאנית מ-1870 נכתב כי בכפר התגוררו 28 משפחות וכ-175 גברים.

בזמן מלחמת העולם הראשונה השתמשו הבריטים בדרך הרומית שעברה מצפון לגבעה לצורך הנעת כוחות ואספקה. בברפיליה הוקם מחנה צבאי אשר שימש כוחות סקוטים.

בתקופת המנדט הבריטי גדל היישוב. במפקד של 1922 נמנו בכפר 411 תושבים, ובסקר הכפרים בארץ ישראל בשנת 1945 נמנו בו 730 נפשות. שטח אדמות הכפר היה 7,134 דונם.

### מלחמת העצמאות

במהלך פינוי לוד ורמלה במלחמת העצמאות התפנו חלק מתושבי הערים אל ברפיליה.

שלושה ימים מאוחר יותר, במהלך השלב השני של מבצע דני ב-15 ביולי 1948, נכבש הכפר על ידי כח של חטיבת יפתח ותושביו עזבוהו. מפקדת החטיבה נקבעה על הגבעה ומכאן המשיכו כוחות החטיבה לכיבוש אל בורג' (גבעת התיתורה) וביר מאעין (מגדל המים ברעות). במהלך המלחמה ולאחריה החליטה ממשלת ישראל שלא לאפשר לתושבים לחזור. באוקטובר 1949 פורסם בעיתונות הערבית שצה"ל השמיד את בתי הכפר כדי למנוע אפשרות של חזרת הפליטים ששהו באזור רמאללה. בתחום הכפר צילם בוריס כרמי את זיוה ארבל בזמן מלחמת העצמאות בתמונה שכונתה: "החיילת השותה מהכד".

עד שנות ה-80 נכלל הכפר בשטח אש של צה"ל. כיום נמצאים שרידי הכפר בקצה המערבי של מודיעין-מכבים-רעות, ליד שכונת אבני-חן. בגבעת ברפיליה ממצאים רבים מתקופות שונות כולל בורות מים עתיקים רבים, גתות חצובות בסלע, גדרות אבן ומערות קבורה. 

מאהל סקוטי למרגלות ברפיליה, 1917

מקור השם
--------

במפות מהתקופה הצלבנית נקרא המקום "פורפיריה", שמשמעותו תעשיית הצבע ארגמן. ייתכן והמקום היה מרכז תעשייה לצביעת בדים באותה תקופה. השם ברפיליה בא משיבוש השם המקורי בתקופה מאוחרת יותר.

גלריית תמונות
-------------

|  |
| --- |
| * שכונת אבני חן במודיעין מגבעת ברפיליהשכונת אבני חן במודיעין מגבעת ברפיליה
* גבעת ברפיליה בצילום מצפון מזרח. מימין אזור התעשייה של מודיעין ובאופק הערים רחובות וראשון לציוןגבעת ברפיליה בצילום מצפון מזרח. מימין אזור התעשייה של מודיעין ובאופק הערים רחובות וראשון לציון
* מסמר המתכת המסמן את נקודת הטריג בראש הגבעהמסמר המתכת המסמן את נקודת הטריג בראש הגבעה
* בור מים במורדות המערביים של הגבעהבור מים במורדות המערביים של הגבעה
* שרידי גדרשרידי גדר
* בור מים בברפיליהבור מים בברפיליה
 |

קישורים חיצוניים
----------------

ויקישיתוף מדיה וקבצים בנושא **ברפיליה** בוויקישיתוף
* גבעת ברפיליה באתר עיריית מודיעין.

הערות שוליים
------------

1. ↑  Palestine Census (1922)
2. ↑  נגה קדמן, **בצדי הדרך ובשולי התודעה**, ספרי נובמבר, 2008, עמ' 145.
3. ↑  צבא ישראל הולם בלגיון בחזית לאטרון, המשקיף, 18 ביולי 1948
4. ↑  אמנון ברקאי, לזכרונות על שיחרור לוד, דבר, 24 ביולי 1961
5. ↑  בני מוריס **לידתה של בעיית הפליטים הפלסטינים 1947–1949** - הפרקים "ההחלטה נגד שיבת הפליטים, אפריל-דצמבר 1948" (עמוד 184), ו"חסימת השיבה"(עמוד 213)
6. ↑  היהודים משמידים כפרים ערביים, חרות, 16 באוקטובר 1949
7. ↑  אריה יצחקי, הכפרים הנטושים, מעריב, 27 באוקטובר 1986